সারা দেশের বিভিন্ন প্রান্তে বসবাসকারী কাশ্মীরিদের উপর হামলা ও জনরোষ নিয়ে এ বার মুখ খুললেন প্রধানমন্ত্রী নরেন্দ্র মোদী। রাজস্থানের টঙ্কে একটি জনসভায় তিনি স্পষ্ট জানালেন, কাশ্মীরিদের উপর হামলার ঘটনা কোনও ভাবেই বরদাস্ত করা হবে না।  একই সঙ্গে বললেন,‘‘আমাদের লড়াই কাশ্মীরের জন্য, কাশ্মীরিদের বিরুদ্ধে নয়। সন্ত্রাসের জন্য সব থেকে বেশি শিকার কাশ্মীরিরাই। ওঁদের পাশে আছে গোটা দেশ।’’ পুলওয়ামা কাণ্ডের পর থেকেই সারা দেশে একের পর এক জায়গায় কাশ্মীরিদের উপর হামলার ঘটনা ঘটে। সোশ্যাল মিডিয়ায় কাশ্মীরিদের বয়কট করার দাবিও তোলা হচ্ছিল বিভিন্ন মহলে। তাতে ইন্ধন জুগিয়েছিলেন মেঘালয়ের রাজ্যপাল তথা প্রাক্তন বিজেপি নেতা তথাগত রায়। তিনি নিজেই টুইট করে কাশ্মীরিদের বয়কট করার দাবি তুলেছিলেন। পরিস্থিতি সামাল দিতে গত কালই হস্তক্ষেপ করেছিল দেশের শীর্ষ আদালত। হামলা আটকাতে কেন্দ্র এবং দশটি রাজ্যকে জরুরি ভিত্তিতে প্রয়োজনীয় ব্যবস্থা নেওয়ার নির্দেশ দিয়েছিল তারা। সুপ্রিম কোর্ট কড়া অবস্থান নিলেও বিজেপির কোনও শীর্ষস্তরীয় নেতাকে হামলার বিরুদ্ধে খোলাখুলি মত প্রকাশ করতে শোনা যায়নি। শেষ পর্যন্ত সেই নীরবতা ভাঙলেন খোদ প্রধানমন্ত্রী নরেন্দ্র মোদীও। রাজস্থানের জনসভায় কাশ্মীরিদের পাশে দাঁড়িয়ে মোদীর সওয়াল, ‘‘সন্ত্রাসের সব থেকে বড় শিকার কাশ্মীরিরাই। সন্ত্রাসের হাত থেকে কাশ্মীরিদের রক্ষা করতে সারা দেশের এক হওয়া দরকার। কারণ, আমরা কাশ্মীরের জন্য লড়াই করি। কাশ্মীরিদের বিরুদ্ধে আমাদের লড়াই নয়। সন্ত্রাসের বিরুদ্ধে লড়াইতে কাশ্মীরের প্রতিটি শিশু আমাদের সঙ্গে আছে। সেই শিশুদের রক্ষা করার দায়িত্ব প্রত্যের ভারতবাসীর।’’ নরেন্দ্র মোদীর এই ভাষণের পরই জম্মু ও কাশ্মীরের প্রাক্তন মুখ্যমন্ত্রী ওমর আবদুল্লা টুইট করে তাঁকে ধন্যবাদ জানিয়েছেন। ওমরের টুইট,‘ধন্যবাদ, নরেন্দ্র মোদী সাহেব। আজ আপনি আমাদের হৃদয়ের কথা বলে দিয়েছেন।’ It’s been a more than a week since the terrible attack in Pulwama & more than a week that Kashmiris have been bearing the brunt of the public anger. Perhaps finally after PM @narendramodi Sb has spoken these forces targeting Kashmiris will stop in their tracks. রাজস্থানের জনসভা থেকেই পাক প্রধানমন্ত্রী ইমরান খানকেও এক হাত নিয়েছেন নরেন্দ্র মোদী। সন্ত্রাসের বিরুদ্ধে লড়াইতে ভারত নিজের অবস্থান থেকে এক পা-ও নড়বে না বলে হুঁশিয়ারি দিয়েছেন মোদী। তাঁর কথায়, ‘‘ইমরান খান নির্বাচনে জিতে ক্ষমতায় আসার পর প্রোটোকল মেনেই আমি ফোন করে ওঁকে অভিনন্দন জানিয়েছিলাম। একই সঙ্গে সন্ত্রাসের রাস্তা ছেড়ে শিক্ষা ও গরিবি দূর করতে এক সঙ্গে কাজ করার কথা বলেছিলাম ওঁকে। আমার বক্তব্যের সঙ্গে সহমতও হয়েছিল ইমরান। এখন নিজের কথা সত্যি প্রমাণ করা দায়িত্বও ওঁর ওপরই বর্তায়।’’